Farmaseutar Farmaseutar eru serfrøðingar innan heilivág. Farmaseutútbúgvingin tekur 5 ár, 3 ára bachelor og 2 ára kandidatútbúgving (Master of Science in Pharmacy). Í Danmark verður farmaseut-útbúgvingin tikin á“ School of Pharmaceutical Science” á universitetinum í Keypmannahavn ella á Syddansk Universitet í Odense. Farmaseutar hava serútbúgving í at framleiða heilivág og hava tí holla útbúgving innan náttúrufrøðiligar lærugreinir: Evna-, alis-, og lívfrøði, umframt hagfrøði og støddfrøði. Farmaseutar verða tí nógv brúktir innan heilivágsídnaðin og sjálvandi eisini á apotekum. Fleiri og fleiri farmaseutar eru nú eisini at síggja á sjúkrahúsum, og nevnast hesir kliniskir farmaseutar. Við síni servitan um heilivág, tryggjar farmaseuturin eina skynsama og optimala nýtslu av heilivági úti á sjúkrahúsunum. Høvuðsevnið í farmaseutútbúgvingini er heilivágur. Hóast tað er útbúgvingin breið, tí hon inniheldur heilsuvísind, náttúruvísind og samfelagsvísind. Samskipan av evnafrøðiligum og lívfrøðiligum fakum saman við teimum farmaseutisku og samfelagsrelateraðu fakunum gera, at farmaseutar verða serfrøðingar í gransking, menning, framleiðslu, góðskutrygging og nýtslu av og vegleiðing um heilivág. Av farmaseutlesnaðinum er ½ ár starvsvenjing. Tískil eru farmaseutnæmingar eisini at síggja á apotekunum í Føroyum tó bert á Tjaldurs Apotek. Defektrisa Defektrisa er ein, sum hevur lokið eina 3-ára útbúgving. Lærutíðin var á apoteki ella sjúkrahúsapoteki, og sum endaði við lærubrævi. Útbúgvingin er ikki longur, tí í 1972 broyttist útbúgvingin til apoteksassistent, og sum síðan broytti navn til farmakonom. Defektrisur gjørdu ymiskt á apotekinum, so sum arbeiddu í áfylling av apoteksframleiddum vørum, logistikki, bókhaldi v. m. Nakrar defektrisur eru í Føroyum og Danmark. Arbeiðsuppgávurnar eru tær somu sum hjá farmakonomum. Ídnaðarlaborantar Ìðnaðarlaborantar arbeiða eisini í apoteksverkinum. Laborant útbúgvingin er ein styttri framhaldslestur. Útbúgvingin tekur 2 ½ ár, har 1½ ár er á skúla og síðani 1 ár í starvsvenjing. Á apotekinum arbeiða ídnaðarlaborantarnir við framleiðsluni av heilivági og á eftirlitsdeildini, har eftirlit við framleiðsluni verður gjørt. Arbeiðið í framleiðsluni umfatar framleiðslu/blandingar av heilivági eftir uppskrift, bæði tablettir, galenika (t. d. krem og miksturar), sterilan heilivág, magistrellan heilivág og umfyllingar (sí Framleiðslan). Á eftirlitsdeildini (sí Eftirlitsdeildin) inniber arbeiðið: At gera identifikatiónsanalysur á rávørurnar til framleiðsluna. Gera eftirlitsanalysur á lidna vøru, áðrenn hon verður frígivin. Gera reinføriseftirlit í framleiðslurúmum v. m. Framleiða reagens til ymisk viðskiftafólk. Í Danmark verður ídnaðarlaborant-útbúgvingin tikin í Hillerød, Holstebro, Odense, Roskilde, Slagelse, Ålborg og Århus. Ídnaðarlaborantar hava holla vitan innan ymiskar rannsóknarstovur, frá kontrol- og analysurannsóknarstovum til granskingar- og útviklingsrannsóknarstovur.